Delegazzjoni mill-Gozo Football Association komposta mill-president, Samuel Azzopardi, mis-segretarju ġenerali, Anthony Grech, u t-teżorier, George Cini,  iltaqgħet mal-Ministru għal Għawdex l- Clint Camilleri, fejn ġew diskussi proposti u għajnuna li l-istess Ministeru għal Għawdex jista’ joffri biex il-logħba s-sabiħa tkompli tikber f’Għawdex.  F’din il-laqgħa ġew diskussi l-isfidi li qed jiffaċċjaw l-clubs Għawdxin fil-mument u kif jistgħu jissaħħu għal ġejjini aħjar. Fost l-affarijiet diskussi, il-president tal-Assoċjazzjoni semma’ l-bżonn kbir li hemm ta’ sub station tad-dawl għall-Gozo Stadium biex il-problema relatata ma’ provvista tad-dawl tiġi megħluba darba għal dejjem kif ukoll il-possibbiltá ta’ sħubija tal-Ministeru għal Għawdex fil-proġett tal- live streaming tal-logħbiet tal-BOV Gozo Football League li kien tant ta’ suċċess minn meta beda. Dr Samuel Azzopardi tenna li dan jista’ jservi wkoll bħala mezz ta’ dħul addizzjonali għall-clubs membri li hemm bżonn li jiġu sostnuti b’kull mezz possibbli. Il-Ministru għal Għawdex esprima sodisfazzjoni lejn il-ħidma tal-Gozo Football Association kif ukoll il-clubs membri tagħha. Min-naħa tiegħu, l-Onorevoli Clint Camilleri wera interess fil-proġetti proposti u wiegħed is-sostenn tiegħu għar-realizzazzjoni ta’ dawn il-proġetti. Dawk preżenti qablu li għandu jkun hemm relazzjoni eqreb bejn il-Ministeru għal Għawdex u l-Gozo Football Association.